പാലംപണി പൂര്ത്തിയാക്കാന് പാര്ട്ടികളും നാട്ടുകാരും സമരത്തിനൊരുങ്ങുന്നു വടക്കഞ്ചേരി: വടക്കഞ്ചേരി റോയല് ജംഗ്ഷന് മണപ്പാടം റോഡിലെ കൊളയക്കാട്ടെ പാലത്തിന്റെ പണികള് പൂര്ത്തിയാക്കണമെന്നാവശ്യപ്പെട്ട് പ്രതിപക്ഷ രാഷ്ട്രീയ പാര്ട്ടികളും നാട്ടുകാരും സമരത്തിനൊരുങ്ങുന്നു. ആറുമാസത്തിനുള്ളില് പാലം പണി പൂര്ത്തിയാക്കുമെന്ന് പറഞ്ഞ് പൊളിച്ചിട്ട പാലം ഒരു വര്ഷം കഴിഞ്ഞിട്ടും ഇഴയുന്ന സ്ഥിതിയാണ്. സമാന്തരപാത ഒരുക്കാതെയാണ് ജനങ്ങളുടെ യാത്ര തടസപ്പെടുത്തി പാലം പണി അനിശ്ചിതത്വത്തില് തുടരുന്നത്. 201920 സാന്പത്തിക വര്ഷത്തിലെ പദ്ധതിയില് ഉള്പ്പെടുത്തി പണി തുടങ്ങിയ പാലം പണി വേഗത്തിലാക്കണമെന്ന ആവശ്യവുമായാണ് നാട്ടുകാര് രംഗത്തു വരുന്നത്. പാലം ഒഴികെ 10 കിലോമീറ്റര് വരുന്ന റോഡ് റബറൈസ്ഡ് ചെയ്ത് പൂര്ത്തിയായി. എന്നാല് രണ്ടു പഞ്ചായത്തുകളുടെ അതിര്ത്തിയും സ്കൂള് സ്ഥിതി ചെയ്യുന്നതുമായ കൊളയക്കാട് തോടിനു കുറുകെയുള്ള പാലം പൊളിച്ചതിലൂടെ വഴി മുടങ്ങിയത് മണപ്പാടത്തും മഞ്ഞപ്രയിലും താമസിക്കുന്നവരുടെതാണ്. പാലം നിര്മാണം നാലു തൂണിലൊതുങ്ങി ഏറെ മാസങ്ങളായി. വടക്കഞ്ചേരി, മംഗലഡാം, നെന്മാറ തുടങ്ങിയ പ്രദേശങ്ങളിലുള്ളവര് ഒറ്റപ്പാലം, പഴയന്നൂര്, ചേലക്കര, തൃശൂര് മെഡിക്കല് കോളജ്, തിരുവില്വാമല ഐവര്മഠം, തുടങ്ങിയ പ്രധാന സ്ഥലങ്ങളിലേക്കു പോകുവാന് ആശ്രയിച്ചിരുന്നത് ഈ വഴിയാണ്. മണപ്പാടം പ്രദേശത്തുള്ള ഭൂരിഭാഗം കര്ഷകരുടെയും കൃഷി യിടങ്ങളും ഈ പാലത്തിനു അപ്പുറമാണ്. പാലം പൊളിച്ചതോടെ മണപ്പാടം ഭാഗത്തുള്ള ആളുകള്ക്ക് വടക്കഞ്ചേരിക്കോ അതിനപ്പുറമോ പോകണമെങ്കില് വളരെ ദൂരം ചുറ്റി തച്ചനടി വഴി പോകേണ്ട ഗതികേടിലാണിപ്പോള്. പാലം പൊളിച്ചിട്ടതറിയാതെ പുളിങ്കൂട്ടത്ത് നിന്നും മണപ്പാടത്തു നിന്നും കയറി വന്നു കുടുങ്ങി തിരികെ പോകുന്ന വാഹനങ്ങളും നിരവധിയുണ്ട്. ഈയിടെ പാലത്തിനോടു ചേര്ന്ന് ഒരു കാര് വന്നു അപകടത്തില് പെട്ടിരുന്നു. അപ്പുറമിപ്പുറമുള്ള കൃഷി ഇടങ്ങളിലെ കൊയ്ത നെല്ലും വിളകളും വീട്ടിലെത്തിക്കാന് കിലോമീറ്ററുകള് വണ്ടിയില് കയറ്റി ചുറ്റി നടക്കുന്നതും ദുരിത കാഴ്ചകളാണ്. പാലം പണി ഉടന് തീര്ക്കണമെന്നാവശ്യപ്പെട്ട് പൊതുമരാമത്ത് വകുപ്പിനും സ്ഥലം എംഎല്എ ക്കും പരാതി നല്കി നടപടികള്ക്കായി കാത്തിരിക്കുകയാണ് ജനങ്ങള്. ഈ വിഷയത്തില് പുതുക്കോട് പഞ്ചായത്തു ഭരണസമിതി കാര്യമായ ഇടപെടല് നടത്തുന്നില്ല എന്നാണ് പ്രതിപക്ഷ കക്ഷികളുടെ വിമര്ശനം.പുതുക്കോട് പഞ്ചായത്ത് ഭരണസമിതിയുടെ മെല്ലെ പോക്കിനെതിരെ പഞ്ചായത്തിനു മുന്നില് യൂത്ത് കോണ്ഗ്രസ് സമരം നടത്തിയിരുന്നു. ഇത്തരത്തില് പൊളിച്ചിട്ട റോഡുകളും പാലങ്ങളും പൊളിച്ച സ്ഥിതിയില് തന്നെ തുടരുന്പോള് ദുരിതത്തിലാകുന്നത് ജനങ്ങളാണ്. തുക ഉയര്ത്തി കിട്ടാന് കരാറുകാര് നടത്തുന്ന തന്ത്രങ്ങളും ഇതിനെല്ലാം പിന്നിലുണ്ടെന്നു പറയുന്നു.അടുത്ത മാസം സ്കൂള് കൂടി തുറക്കുന്നതോടെ കുട്ടികളും അധ്യാപകരും പുഴ നീന്തി കടക്കേണ്ട ഗതികേടിലാകും.